นายกรัฐมนตรี ห่วงใยการเดินทางกลับของประชาชน หลังเทศกาลสงกรานต์ ทุกภาคส่วนอำนวยความสะดวก ดูแลความปลอดภัย
นางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอบคุณเจ้าหน้าที่ทุกภาคส่วนที่ทำงานด้วยความเสียสละ อำนวยความสะดวก สร้างความปลอดภัยให้ประชาชนในการเดินทางสัญจรช่วงเทศกาลสงกรานต์ 2565 นี้ รวมถึงขอบคุณประชาชนที่ปฏิบัติตามกฎจราจรอย่างเคร่งครัด ซึ่งช่วยในการลดอุบัติเหตุ ป้องกันความสูญเสียต่อชีวิตและทรัพย์สิน ทั้งของตนเองและผู้อื่น นายกรัฐมนตรี ยังมีความห่วงใยการเดินทางสัญจรของประชาชน ในช่วงหลังเทศกาลสงกรานต์ โดยกำชับให้กระทรวงคมนาคม กระทรวงมหาดไทย สำนักงานตำรวจแห่งชาติ บูรณาการร่วมกับหน่วยงานที่เกี่ยวข้อง รองรับประชาชนเดินทางกลับจากภูมิลำเนา ที่คาดว่าจะมีการเดินทางจำนวนมากในวันนี้ (17 เม.ย.65) จึงได้เน้นย้ำมาตรการ “ชีวิตวิถีใหม่ ขับขี่อย่างปลอดภัย ไร้อุบัติเหตุ” เพื่อให้ผู้เดินทางได้รับความสะดวก ปลอดภัย ลดปัญหาและอุปสรรคที่จะเกิดขึ้นระหว่างการเดินทางของประชาชนให้ได้มากที่สุดนางสาวไตรศุลี กล่าวว่า นายกรัฐมนตรี ติดตามสถานการณ์การเดินทางของประชาชนในช่วงเทศกาลสงกรานต์อย่างใกล้ชิด โดยกรมป้องกันและบรรเทาสาธารณภัย (ปภ.) รายงานสถิติอุบัติเหตุทางถนนระหว่าง 11 - 15 เมษายน 2565 เกิดอุบัติเหตุรวม 1,478 ครั้ง ผู้บาดเจ็บ 1,452 คน ผู้เสียชีวิต 204 ราย สาเหตุที่ทำให้เกิดอุบัติเหตุสูงสุด ได้แก่ ขับรถเร็วเกินกำหนด ร้อยละ 39.35 ดื่มแล้วขับ ร้อยละ 28.52 และขอให้ประชาชนใช้ความระมัดระวังในการเดินทางในช่วงนี้ โดยกรมอุตุนิยมวิทยา แจ้งเตือนพายุฤดูร้อนมีผลกระทบตั้งแต่วันที่ 16-18 เมษายน 2565 จะทำให้เกิดพายุ ฝนฟ้าคะนอง ลมกระโชกแรงและมีลูกเห็บตกบางแห่ง ซึ่งจะส่งผลให้ถนนลื่น ความสามารถในการมองลดลง ขอให้ประชาชนเดินทางด้วยความระมัดระวังเป็นพิเศษ มีสติ ไม่ประมาท ดื่มไม่ขับ เพื่อให้เกิดความปลอดภัยในการเดินทาง